**Henry Peach Robinson** (\* 9. júl 1830, Ludlow, Spojené kráľovstvo – † 21. február 1901, Turnbridge Wells) bol anglický fotograf známy svojimi kombinovanými tlačami – spájaním mnohých negatívov do jednotlivých obrazov, predchodca fotomontáže.

Životopis
---------

Robinson bol najstarší zo 4 detí Johna Robinsona, učiteľa na škole v Ludlowe a jeho ženy Elizy. 
Do svojich 13 rokov študoval na Horatio Russell Academy v Ludlowe. Po roku, kedy študoval kresbu u Richarda Penwarneho, ho dali do učenia ludlowskému kníhkupcovi a tlačiarovi – Richardovi Jonesovi.

Zatiaľ čo študoval výtvarné umenie, začala sa vyvíjať jeho kariéra predajcu kníh. 
V roku 1850 pracoval pre kníhkupca Benjamina Manda z Bromsgrove, potom v roku 1851 pre Whittaker & Co so sídlom v Londýne.

V roku 1852 vystavoval v Kráľovskej akadémii umení olejové maľby pod názvom *„On the Teme Near Ludlow".*

V tom istom roku začal fotografovať. O 5 rokov neskôr sa stretol s fotografom H. W. Diamondom a rozhodol sa intenzívnejšie venovať tomuto umeleckému smeru. 
V roku 1855 otvoril v Leamingtonských kúpeľoch ateliér, v ktorom predával portréty.

O 4 roky neskôr sa oženil s Seline Grieves, dcérou lekárnika Johna Edwarda Grievese.

Vo veku 34 rokov, v roku 1864, bol Robinson nútený vzdať sa svojho ateliéru, okrem iného z dôvodu jeho zlého zdravotného stavu, na ktorý mali vplyv jedovaté fotografické chemikálie.
Presťahoval sa do Londýna, kde sa venoval teoretickej stránke fotografie, písal eseje *„Pictorial Effect in Photography, Being Hints on Composition and Chiaroscuro for Photographers"* publikované v roku 1868.
V tejto dobe sa zlepšil aj jeho zdravotný stav natoľko, že si otvoril nový ateliér v Tunbridge Wells spoločne s Nelsonom Kingom Cherrillom. V roku 1870 sa stal viceprezidentom *Fotografickej spoločnosti*. 

Spoločenstvo s Cherrillom sa rozpadlo v roku 1875, Robinson však pokračoval vo svojom podnikaní až do penzie v roku 1888. Následné vnútorné rozpory s *Fotografickou spoločnosťou* viedli k Robinsonovej rezignácii. Ešte v tom istom roku 1891 sa stal členom konkurenčnej spoločnosti *Linked Ring*, v ktorej bol aktívny do roku 1900.
Za svoje celoživotné dielo bol zvolený čestným členom *Kráľovskej fotografickej spoločnosti*. 

Zomrel na začiatku roku 1901 a bol pochovaný v Tunbridge Wells.

Dielo
-----

H. P. Robinson: *Odchádzanie* (1858)
### Fotografická tvorba

Bol jedným z popredných fotografov svojej doby, často považovaný za konvenčného, ba dokonca akademického umelca. Podľa svojich listov bol ovplyvnený obrazmi J. M. W. Turnera.
Bol stúpencom pre-raphaelistov a bol ovplyvnený estetickým pohľadom Johna Ruskina. 
Vo svojej pre-raphaelistickej fáze sa pokúšal o realizáciu momentov časovej významnosti v stredovekom prostredí.

Robinson patril k priekopníkom a teoretikom piktorializmu – výtvarnej fotografie. Jeho prvá a tiež najobľúbenejšia kompozícia *„Fading away"* (po slovensky *„Odchádzanie"*) bola populárna a súčasne módne morbídna. Zobrazuje zomierajúcu dievčinu obklopenú príbuznými. Ide o montáž 5 snímok, ktorou sa autor snažil čo najviacej priblížiť maliarskemu obrazu. Realisticky pôsobiaca scéna, umocnená fotografickou technikou, bola veľmi dojímavá v súlade s autorovým zámerom. U divákov, ktorí v nej nepoznali fikciu, vyvolávala pohoršenie.

Koncom osemdesiatych rokov Robinson od fotomontáže upustil. Uchyľoval sa k nej iba vtedy, pokiaľ zámer nebolo možné realizovať jedinou snímkou.

|  |  |  |
| --- | --- | --- |
| „ | Každý grif, každý trik a každý kúzelnícky kúsok smie fotograf využiť… Povinnosť mu prikazuje vyhýbať sa obvyklému, holému a škaredému, a miesto toho objekty svojich fotografií pozdvihnúť, neohrabané odstrániť a nemalebné opraviť. | "|
| – Henry Peach Robinson, 1869 |

### Publikácie (výber)

* *Pictorial Effect in Photography: Being Hints on Composition and Chiaroscuro for Photographers*. Londýn : Piper & Carter, 1869.
* *Picture Making by Photography*. Londýn : Piper & Carter, 1884.
* *The Elements of a Pictorial Photograph*. Bradford : Percy Lund & Co. 1896.

Literatúra
----------

* HLAVÁČ, Ľudovít. *Dejiny fotografie*. Martin : Osveta, 1987.
* MRÁZKOVÁ, Daniela. *Příběh fotografie*. Praha : Mladá fronta, 1985.
* Ellen Handy, "Robinson, Henry Peach (1830–1901)", Oxford Dictionary of National Biography, Oxford University Press, 2004
* *Tento článok je čiastočný alebo úplný preklad článku Henry Peach Robinson na českej Wikipédii.*

Referencie
----------

1. ↑  DUFEK, Antonín. *Alfred Stieglitz*. Praha : Odeon, 1990. ISBN 80-207-0078-1. S. 92.
2. 1 2  MRÁZKOVÁ, Daniela. *Příběh fotografie*. Praha : Mladá fronta, 1985. S. 32-33.
3. ↑  HLAVÁČ, Ľudovít. *Dejiny fotografie*. Martin : Osveta, 1987. S. 93.
4. ↑  BAATZ, Willfried. *Malá encyklopedie fotografie*. Brno : Computer Press, 2004.

Pozri aj
--------

* Fotomontáž
* Piktorializmus

Externé odkazy
--------------

* A History of Photography (po anglicky)
* Henry Peach Robinson (po anglicky)
* George Eastman House (po anglicky)
* PSS exhibitors (po anglicky)
* MuseumSyndicate kolekcia fotografií (po anglicky)

Autoritné údaje: * abART: 119842
* BnF: 136106830
* GND: 126788863
* ISNI: 0000 0000 8362 4417
* LCCN: n50049097
* NK ČR: xx0194919
* ULAN: 500000062
* VIAF: 19853677
* WorldCat: lccn-n50049097